Rob Gonsalves

Pitor.

Rob Gonsalves a l'é nassù dël 1959 a Toronto an Canadà. A l'é avosà për sòj quàder ëd realism màgich con sò stil e soe prospetive particolar. A produv d'euvre originaj, stampe an edission limità e d'ilustrassion për sòj lìber.

Da pcit, Gonsalves a l'ha ancaminà a dissegné d'oget fantàstich. A dódes agn a l'é anteressasse viaman ëd pì a l'architetura e a l'ha amparà le técniche ëd prospetiva e a l'ha ancaminà a creé sòj prim quàder e soe arpresentassion d'edifissi anmaginà.
Dòp lë studi dj'artista Salvador Dalì e Yves Tanguy Gonsalves a l'ha ancaminà soe piture dzor-realiste. L'apròcc ëd realism màgich ëd René Magritte tanme j'ilusion ëd Maurits Cornelis Escher a l'han peui anfluensà soe euvre sucessive.

Ant j'agn apress l'università, Gonsalves a l'ha travajà a temp pien 'me architet, senògraf e pitor ëd fresch trompe-l'œil. Dòp un sucess entusiàstich a la Mostra d'Art al Duvert ëd Toronto, Gonsales a l'ha mach pi piturà.

Combin che l'euvra ëd Gonsalves a l'é soens considerà dzor-real, a l'é 'n pòch diferenta, dagià che le figure a son pianificà con soen pensand con cossiensa. J'idèje a son pijà për la pì part dal mond esterior e a mostro d'atività uman-e arconossìbij, dovrand dij mojen ilusionista sofisticà e atent. Gonsalves a-i buta 'n sens ëd magìa ant le sene realìstiche. L'arzultà a l'é an efet lòn che la definission "realism màgich" a dëscriv pì bin. Soa euvra a l'é 'n tentativ d'arpresenté ël seugn dj'uman ëd chërde a dle còse impossìbij, restand duvert a le possibilità.

Vàire colessionista dël mond, dont dij senator american, companìe e ambassade, a guerno d'originaj ëd Gonsalves e 'd soe stampe an edission limità. Rob Gonsalves a l'é stàit present a l'Art Expo ëd New York, al Decor Atlanta ëd Los Angeles, al Fine Art Forum ëd Las Vegas e a l'ha peui fàit dle mostre da sol an vàire galarìe.

Dël Giugn 2003, a l'ha publicà për j'edission Simon & Schuster ël lìber Imagine a Night (Imàgina na neuit), sò prim lìber con sëddes piture. Dòp ël grand sucess d' Imàgina na neuit a l'ha publicà n'àutr lìber dël 2004, Imagine a Day (Imàgina 'n dì), ch'a l'ha faje vagné dël 2005 ël prémit Governor General's Award ant la categorìa Literatura për cit - Ilustrassion. A l'é 'dcò 'n bon ghitarista.

Sò neuv lìber Imagine a Place (Imàgina 'n Pòst) a l'é stàit publicà dël 2008. Fin-a ancheuj as conto 70 quàder ëd Gonsalves e chiel a séghita a travajé. A l'ha bzògn ëd temp për pianifiché e përfessioné j'euvre d'art. An n'ann a completa apopré quatr quàder.

Anliure esterne
Euvre e informassion sl'artista

Categorìa:Pitor